**Tekstâ B**

Suomâ suojâlemkuávlui jotteečuávvum ovdâmerkkân maailmkoŋressist Havaijist

Almostum 5.9.2016

**Suomâ suojâlemkuávlui jotteečuávvum já páiháliih ruđâliih vaiguttâsah láá positiivlávt uáinusist Almugijkoskâsii luándusuojâlemlito (IUCN) maailmkoŋressist Havaijist. Jyehi niäljád ive uárnejum maailm stuárráámus luándusuojâlemsyergi čuákkimân váldá uási masa 10 000 äššitobded jyehi kuávlust maailm.**

**Koŋres válduteema lii *Mii plaaneet lii luoddâiärust*. Merâi tile já suojâlem šadda lemin kuávdálâš fáddá já aainâs tot, maht merâi luonnim puáhtá puátteevuođâst estiđ.**

Meccihaldâttâs luándupalvâlusah lii maailmist oovdâstjottee luándusuojâlemkuávlui jotteečuávumist já toi páihálij ruđâlij vaiguttâsâi miäruštâlmist. Meritátulâš pargo lii huámášum pirrâ maailm jo ovdláhháá, já hárjánmân lii stuorrâ ano. Tääl ollâtásásâš pargo oovdânpuáhtoo vijđes olmoošjuávkun Almugijkoskâsii luándusuojâlemlito maailmkoŋressist.

Meccihaldâttâs Laapi luándupalvâlusâi spesiaalvuávájáijáá **Joel Erkkonen** muštâlij maailmkoŋressist 15 ive pargo puátusijn jotteečuávvum ohtâlâžžân rähtimist Suomâ suojâlemkuávluin. Suomâ siämmáálágáneh jotteečuávvumvuáháduvah, tiäđui analysistem, vaiguttâsâi čuávvum já puátusij raportistem láá šiev vuáđu almugijkoskâsii oovtâstpaargon.

”Lii vuovâs, ete Meccihaldâttâs luándupalvâlusah lii fáárust oovdedmin tagarijd vuáháduvâid, moiguin puáhtá miäruštâllâđ suojâlemkuávlui luándumađhâšem ruđâlijd vaiguttâsâid meiddei maailmvijđásávt. Luándupalvâlusâi kuhes hárjánem iššeed tast, ete vuáháduvâin lii máhđulâš rähtiđ siämmáálágánijd já lyetittetteid”, iätá Saksa IUCN-koordinaattor **Barbara Engels**.

Suojâlemkuávluh láá vuáđudum luándu maaŋgâpiälásâšvuođâ siäiluttem várás, mutâ tain láá meiddei merhâšitteeh positiivliih vaiguttâsah páihálâš ruttâtuálun. Suojâlemkuávluin lii ärbivuáválávt čoggum luándutiätu, mutâ ohtsâškode merideijeeh tarbâšeh ain eenâb tiäđu kuávluin meiddei eres ko luándusuojâlem tááhust.

Suomâst IUCN maailmkoŋressin váldá uási Suomâ IUCN-komitea jesâneh olgoašijministeriöst, pirâsministeriöst já Natur och Miljööst sehe syemmilâš mättim oovdânpyehteeh äššitobdeeh pirâskuávdáin já Meccihaldâttâs luándupalvâlusâin.

Almugijkoskâsâš luándusuojâlemlitto (The International Union for Conservation of Nature) lii aalmuglâšsiärvusijn já staatâjesânijn kuálustum litto, mon jesânin láá paijeel 1200 organisaatiod suullân 160 enâmist. Litto oovded luándusuojâlem já luánduvarij ekologâsávt pištee kevttim. IUCN ulmen lii orostittiđ luándu maaŋgâpiälásâšvuođâ lappum já anneed ävkkiđ luándu vuovijd kievhisvuođâ já šoŋŋâduvmuttum oroostmist. Suomâ luándusuojâlemlito oovdâstmannee Suomâ luándusuojâlemservi lâi vuáđudmin Maailm luándusuojâlemlito 5.10.1948. Suomâ staatâ lii lamaš IUCN jeessân ivveest 1968.